b'\n_START_ARTICLE_\nAntonio Sanz Brau\n_START_SECTION_\nBiografia\n_START_PARAGRAPH_\nFill d\'una fam\xc3\xadlia de pescadors vinarosencs, Antonio es va llicenciar en Ci\xc3\xa8ncies (Secci\xc3\xb3 Biol\xc3\xb2giques) per la Universitat de Val\xc3\xa8ncia (Estudi General) el Juny de 1972. _NEWLINE_Entre el 1972 i el 1974 va ser becari d\'investigaci\xc3\xb3 de l\'Institut d\'Investigacions Pesqueres (CSIC), al Grau de Castell\xc3\xb3, amb una beca de la Diputaci\xc3\xb3 de Castell\xc3\xb3 per a fer recerca en biologia i aq\xc3\xbcicultura marina._NEWLINE_Va participar el mar\xc3\xa7 de 1973 a la campanya oceanogr\xc3\xa0fica "ATLOR II" (CINECA-CORNIDE) a bord del buc oceanogr\xc3\xa0fic "Cornide de Saavedra", duta a terme a la regi\xc3\xb3 d\'aflorament de les costes del Sahara i dirigida pel professor Ramon Margalef_NEWLINE_Despr\xc3\xa9s obtingu\xc3\xa9 una beca de Formaci\xc3\xb3 de Personal Investigador del Ministeri d\'Educaci\xc3\xb3 i Ci\xc3\xa8ncia per investigar a la Universitat de Val\xc3\xa8ncia, entre el 1976 i el 1977. El 1976 va comen\xc3\xa7ar com a Professor Ajudant en la mateixa universitat. _NEWLINE_Va obtenir el t\xc3\xadtol de Doctor en Ci\xc3\xa8ncies Biol\xc3\xb2giques per la Universitat de Val\xc3\xa8ncia el juny de 1980, amb la tesi titulada "Biolog\xc3\xada y ecolog\xc3\xada de Palaemonetes zariquieyi Sollaud, 1939 (Crustacea, Decapoda, Palaemoninade)", dirigida per Ignacio Docavo Alberti._NEWLINE_Va ser professor titular d\'Ecologia a la Universitat\xc2\xa0de\xc2\xa0Val\xc3\xa8ncia\xc2\xa0des\xc2\xa0del 1986\xc2\xa0fins a l\'any 2010, en qu\xc3\xa8 es va jubilar, tot i que no ha deixat de col\xc2\xb7laborar en tasques de recerca des d\'aleshores. Destaca la seua tasca com a secretari del departament de Microbiologia i Ecologia de la UV, des de la seua creaci\xc3\xb3 el 1987 fins al 1995. Abans (1985-1986) desenvolup\xc3\xa0 la tasca de vicedeg\xc3\xa0 de la Facultat de Ci\xc3\xa8ncies Biol\xc3\xb2giques._NEWLINE_Actualment viu a Val\xc3\xa8ncia amb la seua dona, desitjant sempre que pot tornar al seu poble de Vinar\xc3\xb2s.\n_START_SECTION_\nDoc\xc3\xa8ncia, recerca i divulgaci\xc3\xb3\n_START_PARAGRAPH_\nLa seua tasca docent s\'ha centrat principalment en la impartici\xc3\xb3 de doc\xc3\xa8ncia dins l\'\xc3\xa0rea d\'Ecologia a la llicenciatura en Biologia. Entre d\'altres, ha donat classes d\'Ecologia, Biologia Marina, Aq\xc3\xbcicultura o Recursos pesquers. Tamb\xc3\xa9 ha participat en doc\xc3\xa8ncia de postgrau (doctorat principalment) de manera continuada._NEWLINE_Pel que fa a la divulgaci\xc3\xb3 de la ci\xc3\xa8ncia, ha publicat articles sobre ecologia i ci\xc3\xa8ncia en general en revistes com ara Setmanari Vinar\xc3\xb2s, 7 d\xc3\xadas (Actualidad de Vinar\xc3\xb2s) o Cr\xc3\xb3nica de Vinar\xc3\xb2s. A m\xc3\xa9s, ha impartit cursos d\'extensi\xc3\xb3 universit\xc3\xa0ria i ha fet confer\xc3\xa8ncies a gent gran, professors i p\xc3\xbablic en general._NEWLINE_Ha treballat fonamentalment en dues l\xc3\xadnies d\'investigaci\xc3\xb3: l\'ecologia i distribuci\xc3\xb3 de dec\xc3\xa0podes marins i continentals i l\'ecologia tr\xc3\xb2fica de peixos mediterranis. Tamb\xc3\xa9 ha publicat en altres temes relacionats, com ara l\'ecologia d\'ostracodes, els canvis de distribuci\xc3\xb3 de peixos per efectes de canvis clim\xc3\xa0tics o la conservaci\xc3\xb3 d\'esp\xc3\xa8cies end\xc3\xa8miques de peixos i dec\xc3\xa0podes. Ha publicat m\xc3\xa9s de 40 articles cient\xc3\xadfics en totes aquestes tem\xc3\xa0tiques y ha dirigit tres tesis doctorals. Actualment contin\xc3\xbaa col\xc2\xb7laborant en recerca sobre limnologia i biologia marina a la Universitat de Val\xc3\xa8ncia.'